| Ariogalos tiltas |
| --- |
|  |
| Ariogalos tiltas (nuo Ariogalos pusės) |
| 

Ariogalos tiltasAriogalos tiltas

55°16′47″š. pl. 23°26′48″r. ilg.﻿ / ﻿55.279726°š. pl. 23.446687°r. ilg.﻿ / 55.279726; 23.446687﻿ (Ariogalos tiltas)Koordinatės: 55°16′47″š. pl. 23°26′48″r. ilg.﻿ / ﻿55.279726°š. pl. 23.446687°r. ilg.﻿ / 55.279726; 23.446687﻿ (Ariogalos tiltas) |
|  |
| **Vieta** | Ariogala, Raseinių raj. |
| **Kerta** | Dubysą |
| **Pastatytas** | 1956 m. |
| **Konstrukcija** | sijinis tiltas |

Ant tilto. Eismo apribojimai 2021 m.
Po tiltu
**Ariogalos tiltas** – senajame Žemaičių plente stovintis gelžbetoninis automobilių transporto tiltas per Dubysą, šalia Ariogalos miestelio (į Raseinių pusę), 150 m į šiaurės vakarus nuo kelių  **196**  Ariogala–Raseiniai–Kryžkalnis  ir  **3504**  Ariogala–Betygala–Šiluva  sankryžos. Netoli tilto įrengta atokvėpio aikštelė: šalia trykšta Ariogalos šaltinis, šlaite įrengtas Gediminaičių stulpų paminklas, 1937 m. pažymėjęs Žemaičių plento atidarymą, stūkso senojo tilto per Dubysą griuvėsiai.

Ariogaloje ar jos prieigose per Dubysą yra nutiesta keletas kitų tiltų. Upės žemupio kryptimi, kitame miestelio gale (nuo Kauno pusės), apylinkėje stovi naujesnis, dvigubas tiltas automagistralėje  **A1**  Vilnius–Kaunas–Klaipėda , kitas – pėsčiųjų tiltas iš Ariogalos Dainų slėnio į gretimą Uždubysį (neskaitant poros lieptų per upę).

Istorija
--------

1892 m. topografiniame žemėlapyje tilto vietoje buvo pažymėtas keltas. Ties šia vieta išlikę senojo Dubysos tilto griuvėsių. Tais laikais keliautojai įveikę Dubysą iš karto nekilo į Dubysos kalną (kaip dabar), o toliau palei upę keliavo iki Plembergo dvaro, kurį aplenkę pasukdavo kairėn ir kildavo link Didžiulių.

Čia nebuvo patikimo tilto iki Žemaičių plento statybų. Kelio trasa buvo derinama prie buvusių statinių, t. y. prie 1932 m. pastatyto tilto per Dubysą.

Medinis tiltas čia pastatytas XX a. pradžioje, kuomet valdžia jau planavo plentą iš Kauno į Raseinius. Užėjusi vokiečių kariuomenė jį sudegino. 1918 m. buvo paruoštos medžiagos tilto atstatymui, bet jos buvo išgrobstytos, darbai valdžioms keičiantis smarkiai vėlavo. 1922 m. šias statybas nelabai optimistiškai aprašė „Lietuvos žinios":

„Susitvėrus savai valdžiai šitą tilto medžiagą pasiėmė globoti vietinis dvarininkas M. Daugirdas, kuris tam būk iš buvusio tuo metu Ž. Ūkio ir V. T. Ministerio Tūbelio gavęs sutikimą ir vietos viršaičio pritarimą. Bet globojęs, globojęs, kol nei vieno rąsto, nei dilės nelikę… Vietos gyventojai šneka, kad iš tos jų pačių suvežtos tiltui statyti medžiagos malūnas atstatytas ir dar kiti žydams rąstai parduota… Pernai [1921 m.] pasiėmus Plentų valdybai tiltą atstatyt… statę, statę, vežę medžiagą vežę, bet jos vis kaip nėr taip nėr… Tai Dubysa pavasarį supykus įkaltus polius išklibinus nunešus, tai šiaip kažkur žiūrėk rąstelis bedingęs… Ir taip iš pusantrų metų darbo jokios veik vilties, kad tiltas bus kitąmet pastatytas žmonėse nėra…"
Iš tiesų padėtis nebuvo tokia bloga, nes reikiamos statybinės medžiagos buvo suruoštos ir tiltas pastatytas. Pagerėjusią padėtį 1931 m. patvirtino Ariogalos valsčiaus valdžia, kuri teikdama statistines žinias nurodė, kad didžiausias valsčiaus tiltas buvo kelyje Ariogala–Raseiniai. Paminėtos jo charakteristikos: tiltas medinis, 86,90×10 m dydžio, buvo Plentų valdybos žinioje. Nors tiltas stovėjo, tik naudos iš jo buvo mažiau, nei galima tikėtis. Dėl silpnų konstrukcijų per Dubysą nuo lapkričio mėn. per tiltą buvo praleidžiami tik tušti autobusai ir tušti vežimai. Sunkesniems kaip 2 tonų sunkvežimiams ir kitoms mašinoms eismas buvo draudžiamas. Nepakankamą statinio stiprumą 1932 m. patvirtino ir sudarytas Plentų ir vandens kelių valdybos žinioje buvusių ilgesnių nei 10 m tiltų aprašymas:

„6 angų mišrios konstrukcijos (medinės fermos ant 6 gelžbetoninių ir 3 medinių atramų, grindinys dvigubas iš lentų) tiltas. Ilgis 86,9 m, plotis 4,26/6,8 m, aukštis nuo vandens iki grindinio paviršiaus 6,5/3,5 m. Dubysos vasaros vagos plotis toje vietoje 54 m, gylis 1,2 m. Tiltas pastatytas 1921 m. ir 1929 m. remontuotas. Dabartiniu metu (1932 m.) apkrovimas minimalus – 4 t. Tilto būklė bloga."
Medinį tiltą ant tų pačių atramų pakeitė gelžbetoninis tiltas: 1933 m. birželio 22 d. vyko naujo tilto atidarymas ir pašventinimas. Vis tik naujasis statinys neužtikrino visiškai nepertraukiamo susisiekimo, nes kurį laiką eismą per jį trukdė Žemaičių plento statybos darbai. Tuomet Kauno–Raseinių ir Kauno–Palangos reisinių autobusų keleiviams prie Dubysos tilto tekdavo persėsti į kitoje Dubysos pusėje laukiančius autobusus.

Naujas tiltas prastovėjo neilgai, 11 metų, nes užėjus karui atsitraukdami vokiečiai 1944 m. jį susprogdino. Nors šalinant sugriovimų liekanas upės vagos valymo darbams buvo pasikviestas fronto inžinerinis dalinys, tačiau tie valymo darbai, matyt, nebuvo visiškai baigti, nes Dubysos vagoje dar galima įžvelgti nuskendusias senojo tilto konstrukcijas.

Nesant patikimo susisiekimo su Kaunu, skubėta atstatyti tiltą. 1951 m. Ariogalos rajono Vykdomojo komiteto kelių skyrius per Dubysą pastatė 52 m ilgio naują tiltą. Tai buvo medinis statinys, nelabai tvirtas ir galėjęs neatlaikyti pavasarinio ledonešio. Dubysos tilto nuo ledų saugojimui buvo paskirti Dobelės karinio dalinio Nr. 62801 kareiviai-sprogdintojai (1 seržantas ir 5 eiliniai), jiems parūpinta 300 kg sprogmenų.

Ariogališkių pastangomis pastatytą tiltą LTSR sąjunginės reikšmės kelyje dėl nepatikimumo jau 1954 m. buvo planuojama pakeisti nauju statiniu. 1956 m. balandžio 23 d. potvynis visiškai sugriovė senąjį tiltą. Tuo metu jau buvo statomas naujas, dabar stovintis. Norėta tiltą pastatyti 1957 m. tačiau ištikęs stichinis potvynis paspartino darbus: pradėta dirbti trimis pamainomis, naujas tiltas buvo užbaigtas tais pačiais 1956 m. Sugriuvusio vietoje naudotasi pastatytu laikinu mediniu tiltu.

2019 m. atliekant kasmetinę nuolatinę tiltų apžiūrą, paaiškėjo bloga Dubysos tilto būklė. 2020 m. pradėtas tilto rekonstravimo darbų projektavimas. Blogėjant tilto būklei (ėmė kristi betono nuolaužos ir kt.), 2021 m. vasarą buvo apribotas eismas, pastatyti perspėjamieji informaciniai ženklai.

Tilto konstrukcija
------------------

1932 m. statytas tiltas per Dubysą turėjo tris tarpatramius po 25 m. Važiuojamosios dalies plotis 5,2 m. Tarpatramio perdangą sudarė dvi gelžbetonio arkos su stygomis. Naujam statiniui pritaikytos senosios atramos. Tiltą suprojektavo inžinierius Pranas Markūnas.

Literatūra
----------

* Henrikas Kebeikis. Žvilgsnis į Lietuvos tiltus. - Kaunas: Dizaino ir leidybos uždaroji bendrovė „Kopa", 2004. - 448 p.: iliustr. - ISBN 9955-9711-0-X

Šaltiniai
---------

1. 1 2 3 4 5 6 7  Per Ariogalos tiltą bus praleidžiami tik tušti autobusai… *alioraseiniai.lt* Archyvuota kopija 2021-08-08 iš Wayback Machine projekto.
2. ↑  Henrikas Kebeikis. Tiltas ties Ariogala per Dubysą kelyje Ariogala-Raseiniai--Kryžkalnis 13,60 km (IMG 0030–0041, iliustracijos)

Nuorodos
--------

|  |  |
| --- | --- |
|  | **Vikiteka: Ariogalos tiltas** – vaizdinė ir garsinė medžiaga  |

* Ariogalos albumas. Tiltai per Dubysą Archyvuota kopija 2019-02-05 iš Wayback Machine projekto.

| Artimiausi tiltai per Dubysą |
| --- |
| prieš srovę: | **Ariogalos tiltas** | pasroviui: |
| Kelio nr.225Raseiniai-Baisogala tiltas | Magistralės A1 tiltas |